Luigi's Mansion (ju vidéo)

Luigi's Mansion (ルイージマンション, Ruīji Manshon, Luigi Mansion) ch'est un ju vidéo d'accion-avinture, développé pèr Nintendo EAD pi édité pèr Nintendo dseur GameCube. Il est sorti ach lanchemint del GameCube, soét ach Japon l' 14 ed sectimbe 2001, in fin d'innée in Anmérike du Nord et pi in 2002 in Urope. Il est l'un d'chés rares jus del série Super Mario dousqu' Luigi ch'est l'parsonnage princhipal à l'plache ed Mario.

Ech ju ertrache chés avintures ed Luigi dins un manoér qu'il o gagné lorse d'un concours auquel il n'o jamoais partichipé. Pour fèter l'événemint, il invite sin frère Mario à l'erjoinde dins s'novèle demeure. Dseur plache, il apprind pèr ch' professeu Karl Tastroff eq sin frère o té inlevé pèr des fantômes. Luigi part alorse secourir sin frère in parcourant ch' manoér pi in combattant chés fantômes rincontrés à l'aïude d'un aspirateu invinté pèr l'professeu.

Luigi's Mansion o té assez bin accueulli pèr l'presse éspécialisée, bin eq chés critiques oétte généralemint pointé dech doét s'faibe durée d'vie. Ech ju s'est vindu à pus d'3,6 millions d'eximploaires pi constitue l'chinquième ju l'pus vindu dseur GameCube. Il o té l'un d'chés prumiers jus à ressortir dsous ch' label Coés d'chés Jueus dseur chole console. Un remake dseur Nintendo 3DS l'est sorti l' 12 d'octobe 2018 à chés Étots-Unis, l' 19 d'octobe in Urope et pi l' 8 ed novimbe ach Japon pi érprind ch' meume princhipe eq dseur GameCube aveuc queques nouviautés.

Ech ju o foait l'objet ed deus suites, Luigi's Mansion 2, sorti dseur Nintendo 3DS in 2013, et pi Luigi's Mansion 3, sorti dseur Nintendo Switch in 2019.

 Univers 

 Trame 
Ech ju débute quand Luigi arive dins un grind manoér sombe perdu ach milieu d'eune forét. Ech manoér l'est hanté pèr pusieus fantômes, dont chés Boos, pi étudié pèr un vieu pi brillant professeu, l'professeu Karl Tastroff, qui vit dins un laboratoére souterrain pré dech manoér. Chole demeure comporte un rez-d'keuchèe aveuc sin jardin, deus étaches, un dsous-sol et pi un toét. Ech jueu comminche l'avinture dins l'hall à partir duquel il visite chés autes pièches dech manoér.

 Histoère 
L'histoère ed Luigi's Mansion comminche ach momint dousqu' Luigi gagne un manoér à l'suite d'un concours auquel il n'o pos partichipé. Excité pèr l'novèle, il appele sin frère Mario pour li proposer ed s'értrouver ach manoér pour fèter chela. Eune foés arivé dvant ch' manoér, qui est granmint pus sinistre eq l'montroait l'fotografie del demeure, Mario simbe ète introuvabe. Luigi intre dins l'moaison pi s'foait aussitôt ataker pèr un fantôme. Il est sauvé pèr un vieil onme armé d'un aspirateu. Chelui-chi est chepindant incapabe d'atraper l'fantôme qui disparoait. Ech vieil onme s'présinte à Luigi conme l' « Professeu Karl Tastroff ». Chés deus parsonnages ressortette dech manoér car d'autes fantômes aparoaissette.

Pré dech manoér, dins l'atelier dech professeu, Karl Tastroff informe Luigi eq s' « novèle » moaison n'o jamoais éxisté pi qu'al est aparue seulemint queques jors auparavant. Il li dit auchi qu'il o vu un onme aveuc eune casquette rouche intrer dins ch' manoér pi ne l'o jamoais rvu edpis. In aprenant qu'il s'agissoait dech frère ed Luigi, K. Tastroff li monte commint capturer chés fantômes pi li confie sin aspirateu : l'« Ectoblast 3000 ». Apré avoér capturé pusieus fantômes pi débloqué toutes chés pièches, Luigi s'értrouve fache ach Roé Boo, in quête d'vingeance, dins ech dsous-sol del moaison pi che darin l'transporte dseur l'toét pour l'afronter. Ech Roé Boo, controlant un gigantesque Bowser ressuscité, est finalemint batu pi aspiré pèr l'Ectoblast 3000. Luigi értourne voér K. Tastroff aveuc Mario (imprisonné dins un tabliau) pi réussit infin à sauver sin frère. Ech manoér disparoait pi Luigi construit un aute manoér grache à l'argint qu'il o récupéré pindant l'avinture. Chelon l'argint obtenu, ech manoér l'est d'pus in pus grind. Dins l'galerie, chés cades d'chés fantômes changette chelon l'manière del capture.

 Sistème d'ju 
Dins Luigi's Mansion, ech professeu K. Tastroff arme Luigi ed deus invincions : l'Ectoblast 3000 pi l' Game Boy Horror. L'Ectoblast 3000 ch'est un aspirateu tré puissant qui capture chés fantômes pi permet d'ercueullir d'chés trésors. Pour capturer chés fantômes, Luigi doét d'abord chés éclairer aveuc s'limpe d'poche pour chés étourdir pi foaire aparoaite leus tchoeurs. Luigi peut alorse chés aspirer dins l'Ectoblast 3000 eune foés eq chés points d'vie dech fantôme sont à zéro. Chés fantômes restette coinchés à l'intérieur ed l'aspirateu pi chertains peuvette ète transformés in portroait grache à eune machine dech professeu, ech Portrificateu Ectoplasmique. Ches portroaits sont insuite afikés dins l' galerie ed K. Tastroff. Chelon l'niviau d'capture, l'portroait varie intre ch' bronze, l'argint, l'or et pi l' platine. Dins ch' ju, Luigi découve troés médaillons qui li permettette d'propulser dech fu, ed l'iau o del glache. Ches élémints peuvette ète nécessaires pour capturer chertains fantômes.

Ech Game Boy Horror ch'est un appareil portabe qui permet à Luigi d'trouver des indiches dins l'moaison, pi eune fonccionnalité qui indique l'présinche d'un Boo dins l'pièche et pi s'proximité aveuc Luigi. Al contient un plan dech manoér pi permet d'conmuniquer aveuc ch' professeu K. Tastroff. Toutes chés pièches contenant des fantômes sont sombes pi dès eq Luigi chés atrape tertous, chés leumières s'allumette pi un coffe aparoait. Ches coffes peuvette contnir eune clé, ed l'argint o des médaillons. Quand Luigi trouve eune clé, ech Game Boy Horror indique automatiquemint l'pièche qu'al ouve. S'forme érsimbe à chole d'eune Game Boy Color dousqu' ale tint sin nom, in éfet, l'terme « Horror » rimplache ch' terme « Color ».

Tout ach long dech ju, Luigi trouve des pièches, des billets, des lingots o incore des pières préchieuses. Eune foés eq ch' Roé Boo, l'boss final dech ju, est vaincu, ech jueu erchoét eune note dseur ch' trésor amassé pindant l'ju. S'note varie ed S à H chelon l'trésor amassé : pus Luigi est rike, pus l'note s'rapproche ed S, à l'inverse, pus il est pauve, pus l'note s'rapproche ed H. Quand l'jueu finit l'avinture, eune deusième version dech manoér lonmée « Hidden Mansion » pi contenant des ennemis pus coriaces dvint jouabe. Dins l'version uropéyine, ech plan del demeure est égalemint inversé horizontalemint simblabe à l' Master Quest ed The Legend of Zelda: Ocarina of Time(en) .

 Développemint 
À l'origine prévu dseur Nintendo 64, l'ju est finalemint présinté ach Nintendo Space World in 2000 dsous forme ed démo teknike visant à montrer chés capachitès grafiques del GameCube(en) . Chele vidéo dvoait foaire l'promocion pi auchi l'binde-annonche dech ju moais n'o jamoais té utilisée. Dins l'vidéo, in pouvoait voér Luigi courir apré un fantôme dins l'hall, d'autes juant à chés cartes dins ch' salon, et pi d'autes tournant alintour ed Luigi, moais chela n'est jamoais aparu dins l'version finale dech ju. Peu d'timps apré s'créachon, Nintendo décide d'in foaire un ju complet. Luigi's Mansion est insuite présinté à l'E3 2001 aveuc l'console GameCube. Eune novèle version dech ju, pus proche del version finale, est présintée ach Nintendo Space World 2001.

Satoru Iwata, PDG ed Nintendo, afirme dins eune intervue publiée dseur l'chite ofichiel ed l'interprise eq l'GameCube possède un disposif d'autostéréoscopie, simblabe à chelui qu'aura l'Nintendo 3DS des innées pus tard, pouvant produire des imaches in relief sans dispositif éspécifique pi qu'eune version in 3D relief ed Luigi's Mansion o té développée. Ech projet o té abandonné avint l'sortie del console à cose dech cout trop élevé ed l'écran LCD éspécifique à l'console prévu pour foaire fonccionner chole teknolodjie(fr) .

Chés développeus comminchette à travailler dseur Luigi's Mansion. Ils comminchette à imaginer un ju dousqu' il faut compléter des niviaus disposés alintour d'un larche manoér. Ils font des essais aveuc pusieus parsonnages ed l'univers Mario dins des moaisons d'poupées. Ech ju dvint insuite un projet pour l'GameCube pi choésissette Luigi conme parsonnage princhipal pour l'rinde original. Chés développeus ont queques idées conme d'pouvoér aspirer un fantôme aveuc un aspirateu. Ils essoétte égalemint ed s'rapprocher d'un ju vidéo d'role dins lequel in s'déplache in timps réel intre chés diférintes pièches.

Chele musique ed Luigi's Mansion o té composée pèr Shinobu Tanaka pi Kazumi Totaka(en) , et pi y fidjure l' « Totaka's Song », eune canchon présinte dins chaque ju dousqu' Totaka o partichipé. In l'intind quand in attind dseur l'configuracion ed l'écran dins l'salle d'introainemint pindant troés minutes pi dmie(en) . Ech tème princhipal ed Super Mario Bros. peut ète jué dins ch' conservatoére. Ech tème princhipal dech ju l'est orkestré pèr Shogo Sakai pour Super Smash Bros. Brawl(fr) . Charles Martinet doube l'voés ed Mario et pi Luigi tindi eq Jen Taylor doube chole ed Toad(fr) . Luigi's Mansion erchoét un prix del part ed BAFTA Interactive Entertainment Awards in 2002 pour l'qualité d'es binde son.

 Accueul 
Luigi's Mansion ch'est l'ju ed lanchemint del GameCube qui o erchu l'pus d'russite et pi ch'est l'troésième ju l'pus vindu in novimbe 2001(en) . Ech ju s'est vindu à 348 000 eximploaires ach Japon(en)  pi 2,19 millions à chés Étots-Unis pi ch'est l'chinquième ju GameCube l'pus vindu à chés Étots-Unis. Il est l'un d'chés prumiers jus ayant erchu ch' label Coés d'chés Jueus, in meume timps eq Super Smash Bros. Melee et pi Pikmin(en) .

Luigi's Mansion erchoét un accueul plutot favorabe pi chés critiques louette chés grafismes dech ju, sin design et pi l'sistème d'ju. GameSpot apprécie granmint chés idées qu'ont eu chés développeus ed Luigi's Mansion(en) . Ech magazène Nintendo Power foait l'éloge dech ju pi particulièremint d'sin gameplay, jugé innovant. Gamekult trouve qu'il est amusant pi estime eq chés visuels pi animacions sont proches dech dessin animé(fr) . GamePro l'considère conme un « excellint eximpe dech modèle d'un ju vidéo(en)  ». GameRevolution est tré satisfoait d'chés grafismes pi d'chés mécanismes d'ju. Jeuxvideo.com li donne un 15/20, estimant qu'il est « doté d'eune réalisacion particulièremint alléchante(fr)  ». IGN apprécie l'voés « pleine d'umour » ed Luigi pi l'binde son(en) , tindi eq Gamekult l'trouve « assez pitoéyabe ». Ech magazène japoné Famitsu attribue eune bone note ach ju, préchisant eq chés controles, assez compliqués ach début, fonccionnette bin.

Ech ju erchoét égalemint des critiques négatives, princhipalemint à cose d'es durée d'vie jugée trop faibe. GameSpot mincionne eq Luigi's Mansion « n'correspond pos à chés avintures clachiques ed Mario » pi qu'il faut « peu d'timps pour l'terminer ». Chele critique estime eq chole courte longévité permet ach sistème d'ju pi à l'musique ed n'pos dvenir trop lassants alorse eq Gamekult trouve ch' ju répétitif. Jeuxvideo.com erproche égalemint « s'courte longévité » pi est auchi déçu pèr « sin manque d'ernouviau ». AllGame déclare qu'à long terme, Luigi's Mansion « n'peut pos assurer un sistème d'ju cohésif ». Matt Casamassina d'IGN trouve l'ju médiocre, à cose d'sin sistème d'ju prévisibe. L'émission X-Play critique Luigi's Mansion, dins un épisode dseur chés mauvoais jeus Mario, in estimant eq ch'est eune décepcion pour chés jueus qui s'attindoétte à mieus pour ch' prumier ju Mario dseur GameCube. Ech ju est situé à l' 99e posicion dech classemint d'chés 100 meilleus jeus ed Nintendo dressé pèr lOfficial Nintendo Magazine.

 Postérité 

 Utilisacion ed l'univers 
Ech professeu Karl « K. » Tastroff foait ses débuts dins che ju pi l'est edpis dvenu un parsonnage récurrint ed l'univers d'Mario. Ch'est l'invinteu ed J.E.T., l'pompe à iau d'Mario, pi dech pinciau magique d'Bowser Jr. dins Super Mario Sunshine. Il o égalemint crée eune machine spaciotimporelle dins Mario & Luigi : Chés Frères dech timps.Ech Roé Boo aparoait in tant eq parsonnage juabe dins l'série Mario Kart, notammint dins Mario Kart: Double Dash!!, Mario Kart Wii et pi Mario Kart 8 Deluxe, moais auchi in tant eq boss ed Super Princess Peach, Super Mario 64 DS, Super Mario Sunshine pi ed Luigi's Mansion 2.

Edpis l'sortie dech ju, l'manoér l'est dvenu un liu imblématique, à l'manière dech Câtiau d'Peach ed Super Mario 64. Ech manoér réaparoait fréquemmint dins des jus d'chés séries Mario tels eq Mario Kart in tant eq circuit pi arène pour chés batailles, dins chés Mario Tennis in tant eq terrain d'tennis et pi chés Super Smash Bros. in tant eq zone d'combat, érlonmé dsous ch' nom ed Manoér d'Luigi(en) .

Ech ju Nintendo Land propose un mini-ju lonmé Luigi et pi ch' manoér hanté, inspiré ed Luigi's Mansion(fr) .

 Suites 
Eune suite lonmée Luigi's Mansion 2 in Urope, o Luigi's Mansion: Dark Moon in Anmérike du Nord, est sortie in 2013 dseur Nintendo 3DS. Un troésième opus, Luigi's Mansion 3'', est sorti dseur Nintendo Switch in 2019(en) .

 Remake 
Dis-sèt ans apré l'sortie dech prumier opus, Nintendo annonche l'8 ed marche 2018 un remake dseur Nintendo 3DS(fr) . Ech jeu l'est sorti l' 12 d'octobe 2018 in Anmérike du Nord, l' 19 d'octobe in Urope et pi l' 8 ed novimbe ach Japon. Il comprind un nouviau mode, Boss Rush, dins lequel l'jueu afronte chés boss qu'il o djà batus dins l'avinture princhipale. D'pus, il propose un mode multijueu in coopéracion aveuc Gluigi dins lequel deus jueus peuvette accomplir l'avinture princhipale insimbe(fr) . Ech ju l'est compatibe aveuc d'chés amiibo. L'Ectokien pi l'Spectroflash sont disponibes conme dins l'deusième opus.

 Notes pi référinches 

 Loïens intarnètes 

 (ja) Chite ofichiel
 Ersources erlatives ach ju vidéo : Internet Game Database ·''' HowLongToBeat
 Ersource erlative à l'audiovisuel : IMDb

Catégorie:Ju vidéo
Catégorie:Ju d'accion-avinture
Catégorie:Ju GameCube
Catégorie:Ju Nintendo 3DS
Catégorie:Ju vidéo développé ach Japon
Catégorie:Luigi
Catégorie:Ju vidéo sorti in 2001
Catégorie:Fantôme dins l'ju vidéo
Catégorie:Spin-off d'ju vidéo
Catégorie:Ju Nintendo eShop (Nintendo 3DS)
Catégorie:Ju Nintendo EAD
Catégorie:Ju Grezzo